b'\n_START_ARTICLE_\nGospostvo Kodeljevo\n_START_PARAGRAPH_\nGospostvo Kodeljevo (Turn ob Ljubljanici, nem\xc5\xa1ko Herrschaft Thurn an der Laibach) je bilo v \xc4\x8dasu fevdalizma zemlji\xc5\xa1ko gospostvo v osrednji Sloveniji.\n_START_SECTION_\nZgodovina\n_START_PARAGRAPH_\nGospostvo Kodeljevo je bilo ustanovljeno verjetno \xc5\xa1ele v za\xc4\x8detku 17. stoletja. Takrat je bil gospodar na gradu Kodeljevo, s katerim je bilo zdru\xc5\xbeeno sosednje polje, kranjski ograjni odvetnik Jurij M\xc3\xbcllner. Leta 1636 je od Jurijevih dedi\xc4\x8dev gospostvo pridobil kranjski de\xc5\xbeelni prisednik in stanovski tajnik Burkhard Hizzing, ki je istega leta dokupil od Mihaela Logarja nekdanji kose\xc5\xa1ki dvorec v Podmolniku. Gospostvo Kodeljevo je mo\xc4\x8dno raz\xc5\xa1iril leta 1638, ko je od polhograjskega gospostva pridobil celotni dobrovski urad. V naslednjih letih je Hizing gospostvo precej pomno\xc5\xbeil: od Adama Lambergerja je dokupil desetine po Ljubljanskem polju, od Sidonije K\xc3\xb6nig pa po I\xc5\xbeanskem. Ona mu je prodala tudi vrt pred nem\xc5\xa1kimi vrati v Ljubljani. Po smrti Burkharda Hizinga je leta 1659 Ferdinand Hizing prodal jedro kodeljev\xc5\xa1kega gospostva z dobrovskim uradom Janezu Hoffmanu. V naslednjih letih je gospostvo pogosto menjalo lastnike: Ga\xc5\xa1per Liechtenhaimb, ljubljanske klarise, Franc Zergoll._NEWLINE_Leta 1701 je Anton Zergoll prodal gospostvo Kodeljevo za 44 goldinarjev in 43 kron Petru Antonu Codelliju.'